# Valtioneuvoston periaatepäätös Helmi-elinympäristöohjelmasta

## Ohjelman tausta ja valmistelu

Lähes puolet Suomen luontotyypeistä ja 12 % Suomen lajeista on uhanalaisia. Suurin syy uhanalaistumiskehitykseen on elinympäristöjen väheneminen ja laadullinen heikkeneminen. Suomi on sitoutunut omalta osaltaan pysäyttämään luonnon monimuotoisuuden heikkenemisen. Tämä edellyttää nopeita ja kattavia toimia. Pääministeri Sanna Marinin hallitusohjelman kohdassa 3.1 Hiilineutraali ja luonnon monimuotoisuuden turvaava Suomi asetetaan tavoitteeksi pysäyttää luonnon monimuotoisuuden heikkeneminen Suomessa ja saavuttaa YK:n biodiversiteettisopimuksen tavoitteet. Yksi keskeisistä hallitusohjelman toimenpiteistä on toteuttaa heikentyneiden elinympäristöjen tilan parantamiseen tähtäävä toimintaohjelma.

Ohjelma on laadittu ympäristöministeriön ja maa- ja metsätalousministeriön hallinnonalojen edustajista koostuvassa työryhmässä. Työryhmän työtä on ohjannut laaja-alainen sidosryhmistä koostuva ohjausryhmä. Ohjelman valmistelun aikana on kuultu eri elinympäristöjen sekä ennallistamisen ja luonnonhoidon asiantuntijoita kahdella kommentointikierroksella, jonka lisäksi ohjelmaluonnoksen kommentointiin on järjestetty sidosryhmien kuulemistilaisuus ja avoin kommentointi Ota kantaa –palvelussa.

Ohjelman tavoitteet ja keskeisimmät linjaukset

Helmi-elinympäristöohjelman päätavoitteena on vahvistaa Suomen luonnon monimuotoisuutta ja parantaa elinympäristöjen tilaa muun muassa suojelemalla ja ennallistamalla soita, kunnostamalla ja hoitamalla lintuvesiä, perinnebiotooppeja ja metsäisiä elinympäristöjä sekä kunnostamalla pienvesi- ja rantaluontoa. Tavoitteena on myös edistää ekosysteemipalveluja, vesiensuojelua, hiilensidontaa sekä muuta ilmastonmuutoksen hillintää ja muutokseen sopeutumista.

Helmi-ohjelmassa asetetaan vuoteen 2030 ulottuvat määrälliset ja laadulliset tavoitteet elinympäristöjen kunnostukselle sekä suojelualueilla että niiden ulkopuolella. Ohjelma toteutetaan 40 toimenpiteellä, joihin kuuluu kunnostuksen ja hoidon toimien lisäksi myös poikkileikkaavia ohjelman tietopohjaan sekä viestintään ja sidosryhmäyhteistyöhön liittyviä toimenpiteitä. Lisäksi ohjelmassa on laadittu toimenpiteet ohjelman edistymisen ja vaikuttavuuden seurannalle.

Helmi-ohjelman toimeenpano tulee olemaan keskeinen osa Suomen toimia EU:n biodiversiteettistrategian toteuttamiseksi elinympäristöjen hoidossa ja ennallistamisessa. Helmi-ohjelman toimenpiteillä parannetaan kaikkiaan lähes 40 luontodirektiivin luontotyypin ja lukuisten lajien suojelutasoa.

Luonnon monimuotoisuutta turvaavat ja palauttavat, hyvin kohdennetut ennallistamis- ja kunnostustoimet tukevat lajien ja luontotyyppien sopeutumista ilmastonmuutokseen. Rakenteeltaan ehjien ja toimivien ekosysteemien säilyminen edesauttaa ilmastonmuutokseen sopeutumisessa ja tarjoaa hyvinvoinnille välttämättömiä ekosysteemipalveluita. Helmi-ohjelma toteuttaa osaltaan kansallisia vieraslajien hallintasuunnitelmien linjauksia siten, että haitalliset vieraskasvilajit pyritään hävittämään kaikilta kohteilta, joilla Helmi-ohjelmassa tehdään muita ennallistamis- ja kunnostustoimia.

Helmi-ohjelman tavoitteena on tarkastella elinympäristöjä ja niiden tarvitsemia ennallistamis- ja hoitotoimia laajoina kokonaisuuksina yksittäisten kohteiden sijaan. Tätä tavoitellaan sekä Helmi-alueiden perustamisella että teemakohtaisten toimenpiteiden keskittämisellä muun muassa valuma-aluetarkastelun avulla.

Helmi- ja METSO -ohjelmat parantavat yhdessä metsäluonnon monimuotoisuuden tilaa. Helmi- ja METSO-ohjelman yhteistyöllä tavoitellaan aikaisempaa laajempia elinympäristöjen keskittymiä, joissa tehdään sekä suojelun että luonnonhoidon toimenpiteitä entistä vaikuttavammin. Vuosina 2021–2025 Helmi-ohjelmassa toteutetaan METSO-ohjelmaa täydentäviä metsien ennallistamisen ja luonnonhoidon toimenpiteitä. Helmi-ohjelman periaatepäätöksen yhteydessä päätetään, että ennen valtioneuvoston nykyistä METSO-ohjelmaa koskevan periaatepäätöksen päättymistä valmistellaan päätös itsenäisen METSO-ohjelman jatkosta. Työn pohjana on tässä periaatepäätöksessä esitetyt toimenpiteet ja tavoitteet metsäteemalle 2026-2030, minkä lisäksi huomioidaan nykyisen METSO-ohjelman arvioinnin ja Helmi-ohjelman väliarvioinnin tulokset.

Perinnebiotooppeihin kohdistuvat Helmi-ohjelman tavoitteet toteutetaan pääosin EU:n yhteisen maatalouspolitiikan (CAP) mukaisella EU-osarahoitteisella Manner-Suomen maaseudun kehittämisohjelmalla. Osana Helmi-ohjelman valmistelua luonnonsuojelulakiin tehtiin 2020 muutos, jonka nojalla voidaan tukea arvokkaiden elinympäristöjen, kunnostusta ja hoitoa. Tämän tuen avulla pyritään kunnostamaan uusia perinnebiotooppikohteita ja siten lisäämään maaseutuohjelmalla jatkuvasti hoidettavien perinnebiotooppikohteiden määrää sekä hoitamaan luontoarvoiltaan erityisen arvokkaita, pienialaisia kohteita.

## Toimenpiteet ja niiden toimeenpano

Helmi-ohjelman elinympäristökohtaisissa teemoissa on kaikkiaan 30 toimenpidettä, joista osa koostuu vielä useammasta alatoimenpiteestä. Tämän lisäksi poikkileikkaavien teemojen toimenpiteitä on kymmenen.

Toimenpiteiden toteuttamisesta ovat vastuussa ympäristöministeriö ja maa- ja metsätalousministeriö. Lisäksi toteuttamiseen osallistuu molempien ministeriöiden hallinnonalojen organisaatioita. Ohjelman toteuttamiseen osallistuu myös muita toimijoita, kuten kuntia, järjestöjä, yhdistyksiä, paikallisyhteisöjä sekä muita ympäristö- ja metsäalan toimijoita. Toimenpiteitä tehdään sekä hallinnonalojen organisaatioiden itse toteuttamana että ostopalveluina ja hankkeina. Lisäksi Helmin toimia toteuttavat esimerkiksi järjestöt ja kunnat muun muassa valtion avustuksilla rahoitettuna.

Helmi-alueet keskittävät toimenpiteet laajoiksi kokonaisuuksiksi

Helmi-alueet ovat monimuotoisuuden kannalta tärkeitä elinympäristöjen keskittymiä, joilla tehtävät kunnostus- ja hoitotoimet kohdennetaan laajoiksi kokonaisuuksiksi. Helmi-alue voi olla joko toisiinsa kytkeytyneiden, kunnostettavien elinympäristöjen yhtenäinen kokonaisuus tai yksittäisistä Helmi-kohteista muodostuva tiheä verkosto. Helmi-toimenpiteitä tehdään myös muualla kuin Helmi-alueilla.

Helmi-alueilla eri toimijoiden yhteistyö suunnittelussa ja toteutuksessa lisää yksittäisten toimenpiteiden vaikuttavuutta. Toimet kohdennetaan useiden maanomistajien maille vapaaehtoisuuteen perustuen, jolloin toimenpiteet tukevat entistä paremmin suojelualueverkoston kytkeytyvyyttä ja vähentävät elinympäristöjen pirstoutuneisuuden haittavaikutuksia.

|  |  |  |
| --- | --- | --- |
| **Nro** | **Toimenpide, nimilyhenne** | **Tavoite** |
| 1. | Perustetaan Helmi-alueita | 30-50 kpl |

### Soiden suojelu ja ennallistaminen

Soidensuojelun tavoitteena on eri kasvillisuusvyöhykkeille ominaisten suotyyppien ja suoyhdistymätyyppien säilyminen edustavana ja toimivana verkostona. Soiden lisäsuojelua tarvitaan, jotta soiden uhanalaiset luontotyypit, suoyhdistymätyypit ja lajisto voidaan turvata riittävässä laajuudessa ja näin pysäyttää suoluontotyyppien ja -lajiston uhanalaistumiskehitys. Suojelu yksin ei riitä, vaan ihmistoiminnan seurauksena heikentyneiden soiden tilaa on parannettava ennallistamisen keinoin. Ennallistamisella tarkoitetaan toimenpiteitä, joiden avulla heikentynyt ekosysteemi pyritään palauttamaan mahdollisimman lähelle luonnontilaa. Ennallistamisen ensisijaisena tavoitteena on parantaa suoluonnon monimuotoisuutta. Samalla otetaan huomioon vaikutukset ilmastoon ja vedenlaatuun.

|  |  |  |
| --- | --- | --- |
| **Nro** | **Toimenpide, nimilyhenne** | **Tavoite** |
| 2. | Suojellaan soita maanomistajien kanssa vapaaehtoisesti neuvotellen | 60 000 ha |
| 3. | Ennallistetaan soita valtion ja yksityisillä suojelualueilla | 30 000 ha |
| 4. | Ennallistetaan soita suojelualueiden ulkopuolella | 20 000 ha  |
| 5. | Ennallistetaan soita Metsähallituksen monikäyttömetsissä | 9 300 ha |
| 6. | Palautetaan vesiä suojelusoille ympäröiviltä alueilta | 400 kpl |

### Lintuvesien ja -kosteikkojen kunnostus ja hoito

Lintuvesien ja -kosteikkojen kunnostuksen ja hoidon tavoitteena on turvata ja vahvistaa uhanalaisten ja taantuneiden vesi- ja rantalintujen poikastuottoa ja pesimämenestystä sekä parantaa niille tärkeiden elinympäristöjen tilaa ja muutonaikaisia ruokailu- ja levähtämismahdollisuuksia. Lintuvesien ja -kosteikkojen hoito kohdennetaan siten, että se täydentää mahdollisimman hyvin olemassa olevaa suojelualueverkostoa, turvaa uhanalaista vesi- ja rantalinnustoa ja parantaa kosteikkoluonnon tilaa.

|  |  |  |
| --- | --- | --- |
| **Nro** | **Toimenpide, nimilyhenne** | **Tavoite** |
| 7. | Kunnostetaan SPA-alueita ja muita suojeluverkoston arvokkaita lintuvesikohteita | 200 kpl |
| 8. | Huolehditaan toimenpiteessä 7. kunnostettujen kohteiden hoidosta kunnostuksen jälkeen ja uusitaan tarvittavilta osin kunnostustoimenpiteet Helmi-kauden aikana. | 100 kpl |
| 9. | Perustetaan ja kunnostetaan suojeluverkoston ulkopuolisia lintukosteikkoja | 500 kpl |
| 10. | Käynnistetään vieraspetojen tehopyynti osalla toimenpiteessä 7. kunnostetuista kohteista | 70 kpl |
| 11. | Täydennetään linnuston rauhoitus- ja levähdysalueiden kosteikkoverkostoa vapaaehtoisin toimintamallein | 150 kpl |

### Perinnebiotooppien kunnostus ja hoito

Perinnebiotooppien kunnostuksen ja hoidon tavoitteena on pysäyttää perinnebiotooppien luontotyyppien uhanalaistuminen ja kääntää kehitys parantuvaksi. Tavoitteena on laadukkaasti hoidettujen perinnebiotooppien muodostama verkosto niistä riippuvaiselle lajistolle. Tämä vaatii arvokkaimpien perinnebiotoppikohteiden hoitoa ja samalla heikentyneiden kohteiden kunnostamista, jotta ne saadaan uudelleen jatkuvan hoidon piiriin.

|  |  |  |
| --- | --- | --- |
| **Nro** | **Toimenpide, nimilyhenne** | **Tavoite** |
| 12. | Nostetaan hoidossa olevien perinnebiotooppien alaa | 52 000 ha |
| 13. | Parannetaan perinnebiotooppien laatua kunnostamalla | 26 000 ha |
| 14. | Perustetaan perinnebiotooppien hoidon valtakunnallinen koordinaatioryhmä | - |
| 15. | Perustetaan perinnebiotooppien hoidon alueelliset yhteistyöryhmät | - |
| 16. | Vahvistetaan uuselinympäristöjen verkostoa  kunnostamalla ja hoitamalla lajistoltaan arvokkaita uuselinympäristökohteita  | 150 kpl |

### Metsien suojelu, ennallistaminen ja luonnonhoito

Metsien suojelun, ennallistamisen ja hoidon tavoitteena on pysäyttää osaltaan metsäluontotyyppien ja metsälajien taantuminen ja parantaa metsäluonnon monimuotoisuuden tilaa. Suojelualueverkoston tilaa ja kytkeytyvyyttä parannetaan suojelualueilla ja talousmetsissä tehtävillä ennallistamis- ja hoitotoimilla sekä kohdentamalla toimia alueille, joilla lajien ja luontotyyppien uhanalaisuus on suurinta. Talousmetsien monimuotoisuutta edistetään ympäristötukisopimuksilla ja luonnonhoitohankkeilla. Suojelua ja luonnonhoitoa kohdennetaan erityisesti uhanalaisen metsälajiston elinympäristöihin, uhanalaisimpiin metsäluontotyyppeihin sekä soiden ja kivennäismaiden vaihettumisvyöhykkeisiin.

### Metsien suojelun, ennallistamisen ja luonnonhoidon toimenpiteet 2021–2025

|  |  |  |
| --- | --- | --- |
| **Nro** | **Toimenpide, nimilyhenne** | **Tavoite** |
| 17.  | Toteutetaan ennallistamis- ja luonnonhoitotoimenpiteitä suojelualueiden metsissä Lisäksi tehdään kulotuksia 750 hehtaaria eli noin 100 kpl | 800 kpl |
| 750 ha |
| 18. | Toteutetaan aktiivisia luonnonhoitotoimia valtion monikäyttömetsissä  | 2 850 ha |
| 19. | Metsähallitus täydentää maastotarkastusten perusteella vuosina 2021-2022 alue-ekologista verkostoa. Metsähallituksen alue-ekologisen suunnittelun vaikuttavuus arvioidaan vuoden 2023 loppuun mennessä. Samalla selvitetään myös valtionmaiden metsiensuojelun tehostamistarpeet ja mahdollisuudet mukaan lukien EU:n biodiversiteettistrategian monimuotoisuustavoitteiden vaatimukset valtion maiden osalta. | - |
| 20. | Perustetaan tukialueita luonnonsuojelualueiden läheisyyteen siten, että suojellaan kohteet säästöpuuhakkuun jälkeen | - |

### Metsien suojelun, ennallistamisen ja luonnonhoidon toimenpiteet METSO-ohjelmassa 2026**–**2030

Seuraavia tavoitteita täsmennetään ja kohdennetaan METSO-ohjelmasta ja Helmi-ohjelmasta saatujen kokemusten perusteella ennen nykyisen METSO-kauden loppua asetettavassa laajapohjaisessa työryhmässä.

|  |  |  |
| --- | --- | --- |
| **Nro** | **Toimenpide, nimilyhenne** | **Tavoite** |
| 21. | Suojellaan metsiä maanomistajien kanssa vapaaehtoisesti neuvotellen  | 40 000 ha |
| 22.  | Toteutetaan ennallistamis- ja luonnonhoitotoimenpiteitä suojelualueiden metsissä Lisäksi tehdään kulotuksia 750 hehtaaria eli noin 100 kpl. | 900 kpl |
| 750 ha |
| 23.  | Turvataan talousmetsien monimuotoisuutta yksityismetsissä ympäristötuen avulla Turvataan talousmetsien monimuotoisuutta yksityismetsissä luonnonhoidon avulla  | 20 000 ha  |
| 2 000 ha |
| 24. | Toteutetaan aktiivisia luonnonhoitotoimia valtion monikäyttömetsissä  | 2 490 ha |

### Pienvesien ja rantaluonnon kunnostus ja hoito

Pienvesien kunnostuksen tavoitteena on palauttaa ihmistoiminnan seurauksena heikentynyt pienvesi ja sen lähiympäristö häiriötä edeltäneeseen tilaan. Vesistön luontaisen rakenteen, kytkeytyneisyyden ja veden laadun palauttamisella turvataan uhanalaisten lajien elinympäristöjä ja luontotyyppejä. Rantaelinympäristöjen hoidon tavoitteena on estää avointen luontotyyppien umpeenkasvua, turvata niiden luontainen häiriödynamiikka ja lajiston elinolosuhteiden edellytykset. Pienvesien ja rantaluonnon kunnostuksessa valuma-aluetarkastelu ja arvokkaiden lähielinympäristöjen huomioiminen on ratkaisevaa vaikutusten turvaamiseksi. Toimenpiteitä pyritään kohdentamaan niin, että ne vahvistavat alueellisesti kytkeytyviä luontotyyppikokonaisuuksia sekä virtavesijatkumoja, jotka ovat luontotyyppi- ja lajisuojelun kannalta merkittävimpiä.

|  |  |  |
| --- | --- | --- |
| **Nro** | **Toimenpide, nimilyhenne** | **Tavoite** |
| 25.   | Kunnostetaan pienvesiä ja niiden lähivaluma-alueita luonnonsuojelualueilla. LähteetPurotFladat ja kluuvit | 350 kpl |
| 200 km |
| 40 kpl |
| 26.    | Kunnostetaan pienvesiä ja niiden lähivaluma-alueita suojelualueiden ulkopuolella.LähteetPurotFladat ja kluuvitPalautetaan vaellusyhteyksiä pienvesikohteille | 700 kpl |
| 400 km |
| 40 kpl |
| 700 kpl |
| 27. | Poistetaan vaellusesteitä pienvesistä valtion monikäyttömetsissä  | 970 kpl |
| 28. | Selvitetään rantaelinympäristöjen tilaa ja kunnostustarpeita toimenpiteiden kohdentamiseksi | - |
| 29. | Kunnostetaan ja hoidetaan rantaluontotyyppejä suojelualueilla ja niiden ulkopuolella | 200 kpl |
| 30. | Perustetaan pienvesien kunnostuksen valtakunnallinen koordinaatioryhmä | - |

### Viestintä ja sidosryhmäyhteistyö

Oikea-aikainen ja vaikuttava viestintä on tärkeää Helmi-ohjelman onnistumisessa. Viestinnällä lisätään ohjelman ja sen toimien tunnettuutta ja hyväksyttävyyttä. Näin varmistetaan sopivien luontokohteiden löytyminen ohjelmaan. Viestinnällä myös liitetään Helmi-ohjelma luontokatoa koskevaan julkiseen keskusteluun ja kerrotaan Helmin toimista luontokadon pysäyttämiseksi. Laajan toimijajoukon ohjelmassa korostuu vuorovaikutteisuus ja yhdessä tekeminen.

|  |  |
| --- | --- |
| **Nro** | **Toimenpide, nimilyhenne** |
| 31. | Asetetaan Helmi-ohjelmalle laajapohjainen seurantaryhmä |
| 32. | Asetetaan Helmi-ohjelmalle valtakunnallinen viestintäryhmä ja tehdään tarvittavat viestintätoimet |
| 33. | Asetetaan alueelliset yhteistyöryhmät kullekin ELY-keskusalueelle |
| 34. | Perustetaan koulutushanke luonnonhoidon ja ennallistamisen osaamisen lisäämiseksi |
| 35.  | Järjestetään Kunta-Helmi ja Järjestö-Helmi erityisavustushaut |

### Ohjelman tietopohja ja seuranta

Kaikissa Helmi-ohjelman teemoissa on tarvetta inventoinneille ja selvityksille. Samoin tarvitaan Helmi-ohjelman elinympäristöjen luontotyyppeihin ja niillä eläviin lajeihin liittyvää tutkimusta. Helmi-ohjelmassa tehtävien inventointien, selvitysten ja tutkimuksen tulee auttaa ohjelman konkreettisten luonnon monimuotoisuutta parantavien toimien toteutusta tai liittyä toimenpiteiden vaikutusten seurantaan.  Kohteiden sekä niiltä kerättyjen luontotietojen tulee olla myös paikkatietojärjestelmissä ja sen kautta eri toimijoiden käytettävissä.

|  |  |
| --- | --- |
| **Nro** | **Toimenpide, nimilyhenne** |
| 36. | Tarkistetaan Helmi-elinympäristöjä koskevat vähimmäisvaatimukset inventoinneille |
| 37. | Inventoidaan ohjelman toimenpidekohteet ja tehdään tarvittavat laajemmat kartoitukset |
| 38. | Tuetaan Helmi-tavoitteiden saavuttamista tarvittavilla selvityksillä ja tutkimuksella |
| 39. | Kehitetään Helmi-toimenpiteiden paikkatiedolle tietomalli ja luodaan julkinen karttasovellus |
| 40. | Suunnitellaan ja toteutetaan ohjelman väli- ja loppuarvioinnit |

Helmi-ohjelmassa tehtäville luonnon monimuotoisuuden tilaa parantaville toimenpiteille asetetaan selkeitä, mitattavia tavoitteita, joiden toteutuminen osoitetaan seurannalla. Seurannan tulee kattaa koko kunnostusprosessi lähtötilanteesta kunnostuksen jälkeiseen aikaan, jotta vaikutuksista saadaan selkeä kuva. Seurannat sisältävät sekä kaikille kohteille tehtävän toimenpiteiden toteutumisen seurannan että teemakohtaisia vaikuttavuusseurantoja. Helmi-ohjelman seurantojen toimenpiteet on eritelty teemakohtaisesti ohjelmapaperissa.

Ohjelman kuluessa arviointia tarvitaan ohjelman toimenpiteiden kehittämiseksi ja tarvittaessa resurssien uudelleen kohdentamiseksi. Ensimmäinen väliarviointi valmistuu vuoden 2024 alussa. Pääpaino on Helmi-ohjelman alkuvuosista saatujen kokemusten arvioinnissa, erityisesti METSO-ohjelman jatkokauden valmistelua varten. Väliarvioinnissa otetaan huomioon myös Helmi-ohjelman jälkeen valmistuvien EU:n biodiversiteettistrategian ja kansallisen biodiversiteettiohjelman tavoitteet.

Ohjelman toinen väliarviointi laaditaan vuoden 2027 alkuun mennessä. Pääpaino on ohjelman vaikuttavuuden ja mahdollisten muutostarpeiden arviointi ohjelman tavoitteiden saavuttamiseksi 2030 loppuun mennessä. Ohjelman loppuarviointi tehdään ohjelman päättymisen jälkeen 2031.

## Rahoitus

Toimenpiteiden kustannukset ja niihin liittyvät henkilötyövuosimäärät on laskettu koko ohjelmakauden ajaksi eli kymmenelle vuodelle. Ohjelman arvioitu kokonaiskustannus on noin 755 miljoonaa euroa eli keskimäärin noin 75,5 miljoonaa euroa vuodessa. Kokonaiskustannuksia tarkasteltaessa tulee huomioida, että mukana on myös METSO-ohjelman jatkoon sisältyvät metsiensuojelukustannukset maanomistajille maksettavista korvauksista ja kauppasummista, yhteensä noin 322 miljoonaa euroa. Ilman METSO-ohjelman kustannuksia 2026-2030 Helmi-ohjelman kokonaiskustannukset ovat noin 423 miljoonaa euroa eli noin 42,3 miljoonaa euroa vuodessa. Kustannukset jakaantuvat sekä ympäristöministeriön että maa- ja metsätalousministeriön hallinnonaloille. Helmi-ohjelman rahoituksesta päätetään julkisen talouden suunnitelmaa ja talousarviota koskevissa menettelyissä

Helmi-ohjelman kustannuksia arvioitaessa on arvioitu myös toimenpiteiden vaatimat lisähenkilöstöresurssit. Kokonaisresurssi tarve kymmenelle vuodelle on noin 1637 henkilötyövuotta eli noin 164 htv/vuosi. Ympäristöministeriön hallinnonalalle kohdentuu 76 % ja maa- ja metsätalousministeriön hallinnonalalle 24 % lisäresurssitarpeesta. Hallintoon palkattavien henkilöiden töiden lisäksi töitä tehdään ostopalveluina.

## Vaikutukset

Täydennetään vaikutusten arvioinnin valmistumisen jälkeen